【明報專訊】今日(4月22日)係世界地球日,今年主題同減少塑膠有關,唔少機構都喺地球日前夕宣傳佢哋嘅綠色友善措施。政府今日起實施管制即棄塑膠餐具嘅安排,海洋公園及水上樂園就話,今日起停止於餐廳和小食亭提供即棄塑膠產品,改為使用蔗渣製飲管同竹製餐具。海洋公園搵埋一眾明星動物做大使宣傳,其中大熊貓盈盈「擁抱」地球形狀冰球,一邊享用竹葉。
啟德體育園介紹綠色設計
另邊廂嘅啟德體育園,工程預計2025年上半年啟用。體育園都喺地球日前夕講園區綠色設計,話會推動體育園成為具有低碳環保概念嘅場館;又話園區綠化率逾30%,種植超過1000棵樹,唔少係本地原生植物;園區建築物採用先進嘅通風系統和綠色設計,可改善空氣質量並減少碳排放,所有私家車泊位均設有電動車充電設施。園區超過10%嘅屋頂區域覆蓋太陽能板,用作提供熱水和電力,預期每年可減低最少1%嘅建築物能源使用量。所有場館設雨水收集系統,回收嘅雨水經處理後能滿足各場館約25%嘅灌溉需求。